Constat omnes perfectionis summam volentes arripere, Dominici præcepti regulam mentis oculis anteponere, quo suum quemque pro ipso sua distrahere, et pauperibus mandat devote distribuere. Quia talium justicia per cuncta manebit sæculorum volumina, et cornu ipsorum, id est, remuneratio certaminis eorum cœlesti exaltabitur in gloria, cum ad cœlestes thesauros translata terrena patrimonia, dantibus proderunt in perhenni vita. Hac ergo spei fiducia confortatus ego Pontius castelli Bellijoci dominus, Redemptori omnium volo tradere de meis rebus, quæ mihi jure hereditario relictæ sunt a parentibus. Do itaque Deo, et sancto Petro Besuensi capellam constructam in honore sancti Valeriani cum honore, et libere sicut hactenus visus sum habere; fratre meo Ermuino laudante, cum vinea; et campum usque ad petrosam, et usque ad fontem, et quicquid de sylva, quæ est juxta vineam Monachi, vel homines illorum ad culturam agri poterunt trahere. Nec non etiam de illa sylva quæ inter Ecclesiam et Sagonnam flumen est, quicquid ad usum prati ipsi et homines eorum voluerint adquirere. § Concedo etam mercatum cum omni libertate, et omnes consuetudines, quas ego et frater meus videbamur habere aliamque consuetudinem pastionis, quam nos, et hominesnostri in cunctis sylvis, quæ in circuitu castelli Bellijoci sunt, habent Monachi, et homines illorum similiter habeant, ita ut homines illorum nostræ partis pastionaticum ipsis Monachis solvant, et materiam ædificandi domos ipsis, et hominibus eorum, qui illic voluerint remanere, concedimus ex sylvis nostris sine precio; et inventionem venationis, sive apum, quæ nostræ partis est, et quam homines illorum invenerint, Monachis concedimus, et totius culturæ terræ, quam eis damus, decimas, et tercias Monachi habeant, et ubicumque carruca illorum cujuscumque hominis terrasinfra parrechiam exercuerit, damus eis decimas. § De latrocinio vero, vel qualicumque proclamatione ex delicto in ipsa terra conmisso, Monachis concedimus legem, et errantem, et vetitum legaliter habeant, et nullius districtione judicabitur deprehensus, nisi judicio Monachi. § Si autem homo Monachorum delictum conmiserit, nullius violentia constringetur, antequam proclamatio ad Monachos facta fuerit; et si Monachi rectitudinem executi non fuerint, ad Abbatem prius ipsa proclamatio referatur. Actum publice Bellojoco, vigilia Ascensionis Domini. Anno ab Incarnatione Domini MLXXXIII. Hugone ex Notario Archiepiscopatum Bisonticensis Ecclesiæ gubernante, Philippo Francorum Rege existente, Oddone Ducatum Burgundiæ regente, Rotberto fratre ejus Lingonensis Ecclesiæ præsulatum moderante, Willelmo Comite in rebus prospere agente, Gausberto Besuensis Abbatiæ moderamina providente. Sig. Pontii, Hermuini, Herluini, Walterii Vice Comitis, Heurelmi, et Pontii alterius.